Kan ikke følge med i timerne

Det har ifølge skolelederen den konsekvens, at tosprogede børn kan have svært ved at følge med i timerne.

- For eksempel ved vi, at mange tosprogede børn har svært ved at tage overgangen fra 3. til 4. i matematik, hvor man går fra at regne matematik med tal til at læse matematik. Så det, at de ikke har den sproglige forståelse, gør, at det kan være svært at lære lige så meget som de andre børn både i dansk og engelsk, men også i skolens andre fag, siger han.

René Nielsens har oplevet, at sproglige udfordringer kan gøre det svært for nogle af de tosprogede børn at kommunikere med deres jævnaldrende.

- De har svært ved at gå i skole, fordi de ikke oplever sig selv som en del af fællesskabet. De har ofte småkonflikter med hinanden, fordi de simpelthen ikke forstår den hverdag, de er i, siger han.

Fakta: Det vil det sige at være tosproget • Folkeskolelovens definition på tosprogede børn: Ved tosprogede børn forstås børn, der har et andet modersmål end dansk, og som først ved kontakt med det omgivende samfund, eventuelt gennem skolens undervisning, lærer dansk.

• Dansk forskning har vist, at børn af forældre med ikke-vestlig baggrund har et markant mindre udviklet dansk sprog ved skolestart sammenlignet med de étsprogede og øvrige tosprogede børn.

Mange skoler har samme problem

Professor i børnesprog Dorthe Bleses fra Trygfondens Børneforskningscenter ved Aarhus Universitet har været med til at kortlægge sproget hos knap 13.000 børn.

Konklusionen på kortlægningen var, at der er markant forskel på sprogniveauet blandt tosprogede børn og deres jævnaldrende, som kun taler ét sprog.

Og ved skolestart klarede mere end halvdelen af de tosprogede børn med ikke-vestlig baggrund i kortlægningen sig på niveau med de fem procent svageste børn.

- Derfor er det vigtigt, at vi kigger på, hvordan vi kan styrke deres sprog, siger Dorthe Bleses.

Det er ifølge børnesprogsprofessoren ikke er overraskende, at der er forskel på de to børnegrupper, da det alt andet lige tager længere tid at lære to sprog.

- Men det bekymrende er, at der er en meget stor andel af børn, der møder skolen uden at have de sproglige forudsætninger for at kunne følge med i undervisningen og for at kunne lære at læse, siger hun.

Læs også : Trods skoleskift klarer tosprogede elever sig markant dårligere

Minister til forældre: I skal selv løfte her

Undervisningsminister Merete Riisager (LA) ser skoleledernes opråb om manglende sprogkundskaber blandt nogle tosprogede elever som et tydeligt tegn på, at der er parallelsamfund i Danmark, som ingen egentlig kontakt har til resten af landet.

Undervisningsministeren fortæller, at hun har været "vældig meget inde over" regeringens udspil mod parallelsamfund, som ventes inden for de kommende uger.

Hun ønsker ikke at gå i detaljer med indholdet i udspillet.